Ajna Jusić

**Ajna Jusić** je bosanskohercegovačka psihologinja i aktivistkinja. Zagovara prava tzv. „djece rođene zbog rata“, skupine kojoj i sama pripada. Kao osnivačica i predsjednica organizacije Zaboravljena djeca rata (ZDR) stekla je mnoga priznanja.

## Rani život 
Ajna Jusić je rođena 1993. u Zenici, u sigurnoj kući Medica Zenica.

Njena majka Sabina Jusić je bila žrtva zločina silovanja tokom rata u Bosni i Hercegovini. S petnaest godina, Ajna Jusić je saznala da je rođena kao posljedica ratnog silovanja, dok je pokušavala pronaći svog oca.

S dvadeset i pet godina, Jusić je odlučila javno govoriti o okolnostima svog rođenja, uz podršku majke i očuha.

U intervjuima Jusić je objasnila da su stigma, nasilje i diskriminacija koju su proživljavale ona i njena majka potakle njen aktivizam. U institutcijama, često je bila pitana za ime oca, što je motivisalo njeno zagovaranje promjene zakona.

## Obrazovanje i karijera 
Ajna Jusić je završila Srednju medicinsku školu u Zavidovićima.

Kroz svoj rad bori se za žene koje su preživjele silovanje tokom rata i djecu rođenu u ratu, prava LGBT zajednice, i drugih manjina.

### Aktivizam 
Osnovala je udruženje Zaboravljena djeca rata 2015., koje je organizovalo pozorišne predstave, izložbe i vodilo kampanje za izmjene zakonodavstva. Ovo je trenutno jedino udruženje na globalnom nivou koja se bavi konkretno društvenim i pravnim priznavanjem djece rođene uslijed rata, te je svojim radom ovo pitanje uvelo u međunarodne rasprave.

Jusić i ZDR su se izborili za usvajanje prvog zakona na svijetu koji daje posebna prava djeci rođenoj iz činova seksualnog nasilja u ratu.

Djeca rođene zbog čina ratnog silovanja prepoznata su u okviru Zakona o zaštiti civilnih žrtava rata, na nivoima Brčko Distrikta i Federacije Bosne i Hercegovine. U Brčko Distriktu omogućeno je priznanje statusa u julu 2022.,  Zakon u FBiH, usvojen u augustu 2023., također je uveo nove beneficije za civilne žrtve rata u FBiH, kao što je pravo na prioritet u korištenju medicinskih usluga, uključujući klimatsko-banjsko liječenje i medicinsku rehabilitaciju.

Ajna Jusić i njen rad kroz organizaciju Zaboravljena djeca rata su višestruko nagrađivani.

### Djela i uspjesi 
* Koautorica prve svjetske izložbe "Breaking Free“ (2019) o djeci rođenoj zbog rata i preživjelim ženama iz BiH. 
* Autorica knjige "Suočavanje s nemirom i izgradnja mira iz perspektive postdejtonske žene.“ 
* Učešće u predstavi  “U ime oca” (2022) režisera Darrela Toulona.
* Učešće u snimanju dokumentarnog filma "Nevidljivo dijete" (2019)*,* režisera Muhameda Ibrahima Šišmana.
* Obraćanje u Ujedinjenim Nacijama 2019., na događaju povodom Međunarodnog dana borbe protiv nasilja nad ženama i djevojčicama 25. novembra.

### Nagrade i priznanja 
* Međunarodna nagrada za žensku hrabrost (IWOC), 2024, dodjeljuje Ministarstvo vanjskih poslova Sjedinjenih Američkih Država.
* Nagrada za ljudska prava Univerziteta u Oslu, 2024, dodjeljuje Univerzitet u Oslu. Nagradu je primila ispred Udruženja ZDR, zajedno s Alenom Muhićem i Lejlom Damon.
* Globalne ženske liderke koje se slave, 2020, dodjeljuje britanska agencija Shape History.
* Peace in Progress nagrada, 2023, dodjeljuje Internacionalni katalonski institut za mir (ICIP). Nagradu su zajednički primili Udruženje ZDR i Udruženje Žena-žrtva rata Sarajevo.
* Nagrada “Osoba godine”, 2018, dodjeljuje Radio Kameleon.
* Francusko-njemačka nagrada za ljudska prava, 2021, zajednički dodjeljuju Francuska i Njemačka ambasada.
* Nagrada “Večernjakov pečat” u kategoriji Ponosi Bosne i Hercegovine – Humanost, 2022.
* Nominacija za nagradu “Vaclav Havel za ljudska prava”, od Škole za političke studije Vijeća Evrope u BiH koju osniva Parlamentarna skupština Vijeća Europe, Biblioteka Vaclava Havela i Fondacija Charta 77.
## Reference 
Kategorija:Biografije, Zenica
Kategorija:Rođeni 1993.
Kategorija:Živi ljudi
Kategorija:Žene u Bosni i Hercegovini
Kategorija:Ljudska prava u Bosni i Hercegovini